|  |
| --- |
| **Muistio** |
| **Asianumero:** | VN/10577/2021 |
| **Päivämäärä:** | 2.2.2022 |

# KANSAINVÄLISEN MERENKULKUJÄRJESTÖN (IMO) MERITURVALLISUUSKOMITEAN 103. ISTUNNON PÄÄTÖSLAUSELMIEN HYVÄKSYMINEN

**Hyväksyttäväksi esitettävät päätöslauselmat**

Kansainvälisessä merenkulkujärjestössä (*IMO, International Maritime Organization*) on tehty vuonna 1974 kansainvälinen yleissopimus ihmishengen turvallisuudesta merellä, jäljempänä *SOLAS-yleissopimus*. Suomi liittyi sopimukseen 21 päivänä helmikuuta 1981 (SopS 11/1981). SOLAS-yleissopimuksen liitteen XI-1 lukuun liittyy irtolasti- ja öljysäiliöalusten katsastuksissa sovellettava laajennettua katsastusohjelmaa koskeva vuoden 2011 kansainvälinen säännöstö. Lisäksi IMO:ssa on tehty vuoden 1978 kansainvälinen merenkulkijoiden koulutusta, pätevyyskirjoja ja vahdinpitoa koskeva yleissopimus, jäljempänä *STCW-yleissopimus*. Suomi liittyi yleissopimukseen 28 päivänä huhtikuuta 1984 (SopS 22/1984). Lisäksi STCW-yleissopimukseen liittyy merenkulkijoiden koulutusta, pätevyyskirjoja, vahdinpitoa koskeva säännöstö. SOLAS-yleissopimusta ja STCW-yleissopimusta sekä niihin liittyviä säännöstöjä on muutettu lukuisia kertoja Kansainvälisen merenkulkujärjestön meriturvallisuuskomitean (MSC) päätöksillä.

Valtioneuvoston hyväksyttäväksi esitetään seuraavat MSC-komitean antamat päätöslauselmat:

MSC.483(103)

Päätöslauselmalla tehdään muutoksia SOLAS-yleissopimuksen liitteen XI-1 lukuun liittyvään irtolasti- ja öljysäiliöalusten katsastuksissa sovellettavaan laajennettua katsastusohjelmaa koskevaan vuoden 2011 kansainvälisen säännöstön, jäljempänä *vuoden 2011 ESP-säännöstön* (Enhanced Survey Programme), liitteessä B olevan A osan liitteeseen 2. Muutoksilla pyritään keskittämään kaksoisrungolla varustettujen öljysäiliöalusten ensimmäisessä uusintatutkimuksessa paksuusmittaukset pelkästään epäilyttäviin alueisiin. Tehdyt muutokset antavat Kansainvälisen luokituslaitosten järjestölle (International Association of Classification Societies, IACS) mahdollisuuden keskittää kaksoisrungolla varustettujen öljysäiliöalusten paksuusmittaukset epäilyttäviin alueisiin. Muutoksilla ei ole käytännössä merkittäviä suoria vaikutuksia Suomessa.

MSC.486(103) ja MSC.487(103)

Päätöslauselmalla MSC.486(103) tehdään muutoksia STCW-yleissopimuksen sääntöön I/1 lisäämällä siihen ’suurjännitteen’ määritelmä. Päätöslauselmalla MSC.487(103) puolestaan muutetaan STCW-yleissopimukseen liittyvään merenkulkijoiden koulutusta, pätevyyskirjoja, vahdinpitoa koskevan säännöstön, jäljempänä STCW-säännöstön (Seafarers' Training, Certification and Watchkeeping Code), A-1/1 osassa olevaa "operatiivisen tason" määritelmää siten, että se käsittää myös ’sähkömestarin’ toimen. Muutosten tarkoituksena on selventää "sähkömestarin" tehtävien operatiivista tasoa sekä saada yhtenäistettyä määritelmää "suurjännite". Muutoksilla ei ole merkittäviä vaikutuksia Suomessa.

**Muutosten yhteys kansalliseen lainsäädäntöön ja EU-lainsäädäntöön**

Aluksen teknisestä turvallisuudesta ja turvallisesta käytöstä annetun lain (1686/2009) 6 §:ssä säädetään aluksen yleisistä teknisistä turvallisuusvaatimuksista. Aluksen on täytettävä SOLAS-yleissopimuksessa sille asetetut varusteita velvoittavat määräykset sekä noudatettava niiden järjestelyjä koskevia toiminnallisia vaatimuksia.

Euroopan parlamentin ja neuvoston asetuksen (EU) N:o 530/2012 5 ja 6 artiklassa tehdään pakolliseksi IMO:n kunnonarviointijärjestelmän (CAS) soveltaminen yli 15 vuoden ikäisiin yksirunkoisiin öljysäiliöaluksiin. Irtolasti- ja öljysäiliöalusten katsastuksissa sovellettavassa laajennetussa katsastusohjelmassa (ESP) täsmennetään, miten tämä tehostettu tarkastus on tehtävä. Koska CAS-järjestelmässä käytetään ESP-ohjelmaa välineenä järjestelmän tavoitteen saavuttamiseen, ESP-tarkastusten muutoksia, kuten nykyisiä muutoksia, joiden mukaan kaksoisrungolla varustettujen öljysäiliöalusten ensimmäisessä uusintatutkimuksessa tehtävät paksuusmittaukset voidaan keskittää epäilyttäviin alueisiin, sovelletaan automaattisesti asetuksen (EU) N:o 530/2012 kautta.

Merenkulun ammattiliikenteen pätevyyksistä säädetään liikenteen palveluista annetussa laissa (320/2017) ja erityyppisistä pätevyyskirjoista ja lisäpätevyystodistuksista säädetään valtioneuvoston asetuksessa aluksen miehityksestä ja laivaväen pätevyydestä (508/2018).

STCW -yleissopimuksen sisältöä toistetaan osittain Euroopan parlamentin ja neuvoston direktiivissä 2008/106/EY, jonka liitteessä on mm. matkustaja-alusten henkilökunnan koulutusvaatimuksia ja myös joidenkin muiden alustyyppien henkilökunnan lisäpätevyysvaatimuksia. Direktiivin 2008/106/EY mukaan jäsenvaltioiden on varmistettava, että merenkulkijat saavat vähintään STCW-yleissopimuksen vaatimusten mukaisen koulutuksen, ja jäsenvaltioiden on sovellettava STCW-säännöstön pakollista A osaa. Direktiivin 1 artiklan 6 ja 7 kohta, joissa määritellään tiettyjen päällystön jäsenten vastuu sähköisistä laitteistoista, ja liitteessä I olevan I luvun III/5 sääntö, jossa viitataan sähkö-, automaatio- ja säätötekniikkaan liittyvään erityistehtävään, johon pätevyysvaatimuksissa määritetyt taidot kytkeytyvät, ovat erityisen merkityksellisiä käsiteltävänä olevassa asiassa.

Näin ollen esitetyt muutokset kuuluvat EU:n yksinomaiseen toimivaltaan.

**Asian valmistelu**

MSC-komitean 103. istunnon kansallisissa koordinaatioissa keväällä 2021 on kuultu laajasti merenkulun ja elinkeinon sidosryhmiä. Muutoksista on lisäksi pyydetty lausunnot merenkulun sidosryhmäverkostolta huhtikuussa 2022. Esityksestä annettiin xx lausuntoa.

**Hyväksymismenettely ja kansainvälinen voimaantulo**

Valtioneuvoston ohjesäännön (VNOS) 3 §:n 9 kohdan mukaan valtioneuvoston yleisistunto ratkaisee Euroopan unionissa päätettäviin asioihin sekä niihin sisällöltään ja vaikutuksiltaan rinnastettaviin asioihin liittyvät toimenpiteet, jos ne edellyttävät valtioneuvoston päätöstä. Kyseisen kohdan perustelujen mukaan tällaisia ovat myös sellaiset sopimukset, jotka kuuluvat Euroopan yhteisön tai unionin toimivaltaan, mutta joiden osapuoleksi yhteisö tai unioni ei voi tulla sen vuoksi, että sopimuksen osapuoliksi voivat tulla valtiot. Edelleen perustelujen mukaan sopimuksiin liittyviä toimenpiteitä voivat olla ainakin allekirjoitusvaltuuksien myöntäminen, ratifiointi, hyväksyminen, liittyminen ja sopimusten irtisanominen. Euroopan unioni ei ole SOLAS-yleissopimuksen eikä STCW-yleissopimuksen sopimuspuoli.

Neuvosto on antanut päätöksen (EU) 2021/0066, Kansainvälisessä merenkulkujärjestössä meriturvallisuuskomitean 103. istunnossa Euroopan unionin puolesta otettavasta kannasta kansainvälistä merenkulkijoiden koulutusta, pätevyyskirjoja ja vahdinpitoa koskevaan yleissopimukseen sekä irtolastialusten ja öljysäiliöalusten katsastuksissa sovellettavaa laajennettua tarkastusohjelmaa koskevaan kansainväliseen säännöstöön tehtävien muutosten hyväksymiseen. Tämän päätöksen mukaisesti jäsenvaltiot valtuutetaan ilmaisemaan suostumuksensa tulla 1 artiklassa tarkoitettujen muutosten sitomiksi unionin etujen mukaisesti siltä osin kuin nuo muutokset kuuluvat unionin yksinomaiseen toimivaltaan.

ESP-säännöstöön tehtävät muutokset tulevat kansainvälisesti voimaan noudattaen niin sanottua hiljaista hyväksymismenettelyä siten, että ne katsotaan SOLAS-yleissopimuksen VIII artiklan mukaisesti hyväksytyiksi 1 päivänä heinäkuuta 2022, jollei niitä siihen mennessä ole vastustanut 1/3 sopimuspuolista tai sopimuspuolet, joiden yhteenlaskettu tonnisto on yli 50 prosenttia maailman kauppalaivaston tonnistosta. Mikäli muutokset katsotaan hyväksytyiksi, ne tulevat voimaan kansainvälisesti 1 päivänä tammikuuta 2023.

STCW-yleissopimukseen ja STCW-säännöstöön tehtävät muutokset tulevat kansainvälisesti voimaan noudattaen niin sanottua hiljaista hyväksymismenettelyä siten, että ne katsotaan STCW-yleissopimuksen XII(1)(a)(vii)(2) artiklan mukaisesti hyväksytyiksi 1 päivänä heinäkuuta 2022, jollei niitä siihen mennessä ole vastustanut 1/3 sopimuspuolista tai sopimuspuolet, joiden yhteenlaskettu tonnisto on yli 50 prosenttia maailman kauppalaivaston tonnistosta. Mikäli muutokset katsotaan hyväksytyiksi, ne tulevat voimaan kansainvälisesti 1 päivänä tammikuuta 2023.

Kaikki esitetyt muutokset ovat teknisiä, eivätkä ne kuulu Suomessa lainsäädännön alaan eikä täten vaadi eduskunnan suostumusta. Näin ollen tarkoituksena on, että valtioneuvosto hyväksyisi perustuslain 93.2 §:n nojalla muutokset ennen 1 päivää heinäkuuta 2022, ja että ministeriö antaisi myöhemmin, kuitenkin ennen 1 päivää tammikuuta 2023 ilmoituksen niiden voimaantulosta.

Edellä esitetyt muutokset ovat luonteeltaan teknisiä ja yleiseltä merkitykseltään vähäisiä. Alustavan arvion mukaan muutoksia ei ole tarpeen julkaista Suomen säädöskokoelman sopimussarjassa, vaan Suomen säädöskokoelmasta annetun lain (188/2000) 9 §:n mukaisesti Liikenne- ja viestintäministeriö antaisi niistä tietoja suomeksi ja ruotsiksi. Tämän lisäksi ministeriön ilmoitus sekä muutosten englanninkieliset tekstit julkaistaisiin Liikenne- ja viestintäviraston internetsivuilla osoitteessa [www.traficom.fi](http://www.traficom.fi).

**Esitys**

Edellä olevan perusteella esitetään, että valtioneuvosto hyväksyisi ihmishengen turvallisuudesta merellä vuonna 1974 tehtyyn kansainväliseen yleissopimukseen liittyvään irtolasti- ja öljysäiliöalusten katsastuksissa sovellettavaan laajennettua katsastusohjelmaa koskevaan vuoden 2011 kansainväliseen säännöstöön sekä vuonna 1978 tehtyyn kansainväliseen merenkulkijoiden koulutusta, pätevyyskirjoja ja vahdinpitoa koskevaan yleissopimukseen ja siihen liittyvään merenkulkijoiden koulutusta, pätevyyskirjoja, vahdinpitoa koskevaan säännöstöön tehdyt muutokset.

**Esittelijä**

Hallitusneuvos Katja Viertävä, liikenne- ja viestintäministeriö